**Provocările amendamentelor la Legea finanțelor publice locale asupra finanțării serviciilor sociale**

De la 1 ianuarie 2015, vor intra în vigoare o serie de amendamente importante la Legea privind finanțele publice locale, scopul cărora este de a spori autonomia financiară și funcțională a administrației publice locale. Modificările vin ca un răspuns la un cadru existent care nu asigură o gestionare eficientă a resurselor bugetare necesare pentru finanțarea serviciilor sociale la nivel local.

Printre „inovațiile noii legi a finanțelor publice locale se numără:

* volumul transferurilor către autoritățile publice locale (APL) va avea loc în baza veniturilor și se va calcula conform unor formule stabilite,
* transferurile de la bugetul de stat vor merge direct la APL 1 (localități) și, separat, la APL 2 (raioane)
* APL vor putea să stabilească de sine-stătător prioritățile de dezvoltare la nivel local
* APL vor decide în mod independent volumul de resurse necesare pentru finanțarea serviciilor sociale.

Dacă până acum raioanele (APL 2) transferau către localități (APL 1) resursele necesare pentru finanțarea serviciilor sociale primare, noua lege stipulează clar că APL 1 devine partener și nu subordonată față de APL 2. În plus, transferurile de la bugetul de stat vor avea loc prin intermediul „**Fondului de Susținere Financiară a Unităților Administrativ-Teritoriale”** – divizat în două structuri, care vor aloca bani pentru raioane și respectiv pentru localități. Acest Fond va distribui resursele financiare în baza veniturilor APL-urilor respective. Până acum, această sarcină revenea Ministerului Finanțelor, care se conducea de anumite normative de cheltuieli. Eventualele pierderi ale APL vor fi acoperite de **Fondul de Compensare** (primii 2 ani de la intrarea în vigoare a legii).

Astfel, în urma acestei legi, raioanele **și localitățile vor avea un rol decizional central** în finanțarea serviciilor sociale.

Totuși există **riscul** ca sectorul social să fie subfinanțat, în favoarea altor priorități de dezvoltare locală (ex. drumuri, agricultură etc.), iar în unele localități există riscul ca finanțarea să fie redusă esențial.

Soluțiile care urmează a atenua riscurile identificate se referă în special la dezvoltarea unui sistem funcțional de evaluare a calității serviciilor prestate, consolidarea capacităților APL pentru planificarea necesităților și organizarea mai eficientă a serviciilor sociale și stabilirea unui pachet critic de servicii sociale care urmează a fi menținute la nivel local (persoane cu dizabilități, persoane țintuite la pat, copii orfani).

*Raportul a fost publicat cu sprijinul financiar al* [*UNICEF Moldova*](http://unicef.org/moldova) *în cadrul proiectului de parteneriat UNICEF-Parlament-EXPERT-GRUP pentru promovarea politicilor bazate pe evidențe și rezultate. Afirmațiile și concluziile din acest document aparțin autorilor și nu reflectă neapărat poziția sau opiniile finanțatorului*